RESOLUCIÓN do 18 de xuño de 2009, da Dirección Xeral de Relacións Laborais, pola que se lle dá publicidade ao acordo de mediación relativa á negociación derivada do artigo 35 do II Convenio colectivo para o persoal de administración da Universidade de Vigo.
CONSELLERÍA DE TRABALLO E BENESTAR — III. OUTRAS DISPOSICIÓNS — 22/07/2009

Visto o texto do acordo de mediación relativo á negociación derivada do artigo 35 do II Convenio colectivo para o persoal de administración da Universidade de Vigo e de conformidade co disposto no artigo 90.2º e 3 do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, artigo 2 f) do Real decreto 1040/1981, do 22 de maio, sobre rexistro e depósito de convenios colectivos de traballo, artigo 17 a) do Acordo interprofesional galego sobre procedementos extraxudiciais de solución de conflitos de traballo (AGA).
ACORDA:
Primeiro.-Ordenar a inscrición do dito acordo de mediación no Rexistro Xeral de Convenios desta dirección xeral.
Segundo.-Remitir o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 18 de xuño de 2009.
Odilo Martiñá Rodríguez
Director xeral de Relacións Laborais
Acta de mediación
En Vigo, o 14 de maio de 2009, conforme o procedemento de mediación do Acordo galego para a solución extraxudicial de conflitos colectivos de traballo (AGA), no conflito relativo a negociación derivada do artigo 35 do II Convenio Colectivo para o persoal de administración da Universidade de Vigo, as partes que a continuación se reflicten chegan a acordo, tras cinco reunións de mediación, e poñen fin ao citado conflito colectivo, coas seguintes cláusulas; actúa de mediador o designado en acta do 1 de abril de 2009, José Mª Casas de Ron, e acéptase a súa proposta mediadora.
Reunidas as partes, que son, por unha banda, en representación da Universidade de Vigo, a súa xerente, Ana Fernández Pulpeiro, a vicexerente Ana Comesaña Álvarez, e a xefa de servizo, Antonia Melón Amor; e, por outra, a representación sindical integrada por Marcos Estévez Orge e Manuel Marcos García, de CC.OO., Luis Pérez Gómez e Carlos Mollinedo Lois, de CIG, J. Andrés Zapirain Fernández de UGT, José Mª Pérez Landín, de CSI-CSIF, e Antonio Manuel Rodríguez González, do Grupo Independente da Universidade de Vigo, alcanzaron os seguintes acordos:
1.-Complétase a homoxeneización prevista no artigo 35 do II Convenio colectivo para o persoal laboral de administración e servizos da Universidade de Vigo, seguindo as propostas de niveis, grupos, escalas e postos de funcionarios formuladas pola Xerencia, con data do 19 de febreiro de 2009. Neste sentido, teranse en conta diversas particularidades para postos de traballo do grupo I e persoal de informática e outros postos dos grupos restantes.
2.-Establécese unha paga única de 400  non consolidable, compensatoria das expectativas xeradas, resultado de actualizar, computar atrasos acumulados e arredondar a paga compensatoria máxima establecida pola Xerencia e determinada polo mediador, conforme a doutrina das últimas posicións máis favorables dentro do proceso de homoxeneización.
3.-A homoxeneización retributiva terá efectos do 1 de xaneiro de 2007, xerando os atrasos correspondentes conforme as condicións e procedementos establecidos no ámbito laboral.
4.-A Xerencia remitirá ao mediador certificación detallada, por niveis e categorías, do significado económico da aplicación dos tres puntos anteriores, antes do 31 de maio de 2009, certificación que servirá para todos os efectos como determinación da homologación retributiva.
5.-Na devandita certificación teñen que estar incluídas as previsións establecidas na disposición transitoria segunda do convenio colectivo, polo que se refiere aos postos de director dos servizos informáticos e de responsable da Unidade de Transporte e Distribución.
6.-Os traballadores manteñen, como dereito mínimo, as súas retribucións, sen que caiba, en ningún caso, a posibilidade de que ningún deles sufra ningunha mingua nas súas retribucións actuais por ser un procedemento, o actual, de mellora colectiva.
En proba de conformidade e poñendo fin á negociación, asinan todas as partes esta acta, conxuntamente co mediador, en Vigo, na data indicada, sendo as 13.00 horas.